Loca (երգ, Շակիրա)

«**Loca**» (), կոլումբիացի երգչուհի Շակիրայի «*Sale el Sol*» (2010) յոթերորդ ստուդիական ալբոմի երգերից մեկը։ Թողարկվել է «*[[Epic Records]]*» ձայնագրման ընկերության կողմից որպես ալբոմի առաջատար սինգլ։ Իսպանալեզու տարբերակի թողարկումը, որը ձայնագրվել է դոմինիկյան ռեփեր Էլ Կատի հետ համատեղ, տեղի է ունեցել 2010 թվականի սեպտեմբերի 10-ին, այն դեպքում, երբ անգլալեզու տարբերակը ձայնագրվել է բրիտանացի ռեփեր Դիզի Ռասկալի մասնակցությամբ և թողարկվել իսպանական տարբերակից երեք օր անց։ Սինգլի հեղինակը և համապրոդյուսերը եղել է Շակիրան, սակայն երգի ստեղծմանը մասնակցել են նաև Էլ Կատը, Պիտբուլը և Դիզի Ռասկալը։ «*Loca*»-ի երաժշտական ոճը կարելի է վերագրել լատինաամերիկյան փոփ երաժշտությանը և մերենգեին, երգի բառերը նկարագրում են Շակիրայի էքսցենտրիկ հետաքրքրությունը տղամարդու հանդեպ։ 2014 թվականի օգոստոսին ԱՄՆ-ի ավագ շրջանային դատավորը որոշել է, որ «Loca»-ն անուղղակիորեն փոխառվել է «*Loca con su Tiguere*» երգից, որը 1990-ականների կեսերին գրել է դոմինիկյան կոմպոզիտոր Ռամոն «Արիաս» Վասկեսը։ Գործը կարճվել է 2015 թվականի օգոստոսին այն բանից հետո, երբ պարզվել է, որ Վասկեսը կեղծել է դատարանում ներկայացրած իր ապացույցները։

Իր թողարկումից հետո «Loca»-ն ստացել է գերազանցապես դրական արձագանքներ երաժշտական քննադատների կողմից, որոնք գովել են մերենգե երաժշտության ներառումն այդ ձայնագրությունում։ Երգի անգլերեն տարբերակը համաշխարհային առևտրային հաջողություն է ունեցել և հասել է ամենաբարձր հորիզոնականին հինգ երկրների առաջատար հիթ-շքերթներում, ներառյալ Ավստրիան, Բելգիան, Ֆրանսիան, Հունգարիան և Իտալիան։ Իսպանական տարբերակն Իսպանիայի և Շվեյցարիայի հիթ-շքերթներում հասել է առաջին հորիզոնականին, ինչպես նաև հիթ է դարձել լատինոամերիկյան հիթ-շքերթներում և ԱՄՆ-ում գլխավորել *Billboard Hot Latin Songs*, Latin Pop Airplay և *Latin Tropical Airplay* հիթ-շքերթները։ «Loca»-ն հավաստագրվել է աշխարհի տարբեր երկրներում․ Կոլումբիայում՝ որպես ադամանդե, Իտալիայում, Մեքսիկայում և Իսպանիայում՝ որպես պլատինե։ Սինգլն ամբողջ աշխարհում վաճառվել է ավելի քան 5 միլիոն օրինակ և համարվում է բոլոր ժամանակների ամենավաճառվող մերենգեն։

«Loca» երգի երաժշտական տեսահոլովակը նկարահանվել է Իսպանիայի Բարսելոնա քաղաքում 2010 թվականի օգոստոսին և թողարկվել հաջորդ ամիս։ Տեսահոլովակում Շակիրան շփվում է ծովափին հանգստացողների բազմության հետ և ոսկե լողազգեստով պարում ծովի ֆոնին։ Նա դրական արձագանքներ է ստացել երաժշտական քննադատների կողմից, որոնցից շատերը բարձր են գնահատել համատեքստը երգի տատանումներին համապատասխանեցնելու վերջինիս գաղափարը։ Լրացուցիչ առաջխաղացման համար Շակիրան «Loca»-ն կատարել է մի քանի հեռուստատեսային շոուների և իր «*The Sun Comes Out World Tour*» շրջագայության ժամանակ։

## Պատմություն և նկարագրություն
«Loca» երգը գրել են ամերիկացի ռեփեր Արմանդո Պերեսը, որն ավելի հայտնի է Պիտբուլ բեմական կեղծանվամբ, դոմինիկյան ռեփեր Էդվարդ Բելոն, որը հայտնի է որպես Էլ Կատա և Շակիրան՝ վերջինիս իններորդ ստուդիական «*Sale el Sol*» (2010) ալբոմի համար։ Առաջին անգամ ալբոմը նշանավորվել է, երբ Շակիրան աշխատել է Էլ Կատոյի հետ, և նրանց համագործակցությունը սկսվել է այն բանից հետո, երբ Շակիրան ցանկություն է հայտնել փորձարկել մերենգե երաժշտությունը, ասելով. «Ես մեծացել եմ մերենգե լսելով, դա իմ կյանքի մեծ մասն է, և ես կարոտում եմ այն»։ Մերենգեն Դոմինիկյան Հանրապետությունից ծագող երաժշտության և պարի ոճ է, և այն բանից հետ, երբ ամերիկացի ռեփեր Պիտբուլը խորհուրդ է տվել այն երգչուհի Էլ Կատոյին, Շակիրան մեկնել է վերջինիս երկիր և նրա հետ սկսել ձայնագրություններ անել Սանտո Դոմինգոյի «փոքրիկ» ստուդիայում։ Էլ Կատան Շակիրայի հետ իր համագործակցության մասին արտահայտվել է հետևյալ կերպ. «Եթե ինչ-որ մեկն ինձ ասեր, որ այս փոքրիկ ստուդիան այս պահին կլիներ ամբողջ աշխարհի տեսադաշտում, ես չէի հավատա դրան»։ «Loca»-ն լատինաամերիկյան փոփ երգ է, որը բաղկացած է մերենգեի խողովակե ծանր ռիթմերից՝ զուգորդված տեխնո-պարային հարվածային ռիթմերով։ Երգի բառերը նկարագրում են, թե ինչպես է Շակիրան արտահայտում իր խենթ ու աներես վարքն իր սիրեցյալի նկատմամբ, ավելի շատ, քան նրա մյուս սիրեցյալը, ինչը հստակ երևում է «նա կմահանար քո սիրո համար / բայց քո սերը միայն իմն է, տղա» և «ես խենթ եմ, բայց քեզ դա դուր է գալիս» տողերից։

Ալբոմում ներառվել են երգի երկու տարբերակ. անգլալեզու տարբերակում ներառվել է անգլիացի ռեփեր Դիզի Ռասկալի վոկալը (որը նույնպես մասնակցել է տեքստի ստեղծմանը), իսկ իսպանալեզու տարբերակը ստեղծվել է Էլ Կատայի մասնակցությամբ։ Խոսելով համագործակցության մասին, Դիզի Ռասկալն ասել է․ «Ես գիտեմ, որ հիմա այն մի քիչ խելագար է հնչում, բայց դուք կտեսնեք այն և կտեսնեք, թե ինչ է տեղի ունեցել»։ Նա նաև ասել է. «Մերենգեն ինձ փոքր ինչ այլ մարդ է դարձնում»։ «Billboard»-ին տված հարցազրույցում Դիզի Ռասկալը Շակիրայի մասին ասել է․ «Նա մասամբ նորաձևության օրենսդիր Է, նա շատ տարբեր բաներ է անում մեծ չափերով» և հավելել. «Դուք սպասում էիք, որ նա կհրավիրի ամերիկացի ռեփերին (երգի համար), բայց նա ընտրեց ինձ։ Դա շատ բան է նշանակում»։ Այնուհետև նա խոսել է երգի մասին հետևյալ կերպ. «Ես կցանկանայի լինել այս իսպանական շուկայում։ Երբ այս ամենը ստացվեց, ես ստեղծեցի այս ամբողջ ռեգեթոնը, քանի որ միշտ ցանկանում էի նման բան անել»։ «Loca»-ն դարձել է «Sale el Sol» ալբոմի գլխավոր սինգլը։ Էլ Կատաի մասնակցությամբ երգի իսպանական տարբերակը թողարկվել է 2010 թվականի սեպտեմբերի 10-ին, իսկ Դիզի Ռասկալի մասնակցությամբ անգլերեն տարբերակը թողարկվել է երեք օր անց։

### Գրագողության դեպք
2014 թվականի օգոստոսի 19-ին Էլվին Հելերշթեյնը՝ Նյու Յորքի հարավային շրջանի դաշնային դատարանի ավագ դատավորը, եկել է այն եզրակացությանը, որ «Loca»-ի իսպանական տարբերակն անուղղակիորեն փոխառվել է «Loca con su Tiguere» երգից, որը գրվել է 1990-ականների կեսերին դոմինիկյան կոմպոզիտոր Ռամոն «Արիաս» Վասկեսի կողմից։ Նա վկայել է, որ 2006 թվականին ծանոթացել է Էդվարդ Բելոյի (Էլ Կատի) հետ և նրան ծանոթացրել իր երկու երգերի հետ, այդ թվում՝ «Loca con su Tiguere»-ի։ Վասկեսի խոսքով՝ Բելոն տպավորված է եղել երգով և խնդրել է իրեն ձայնագրել այն։ Սակայն Բելոն պնդել է, որ երգն ի սկզբանե պատկանել է իրեն և հիմնված է նախկին կնոջ հետ իր հարաբերությունների վրա՝ հակասելով Վասկեսի պնդմանը, որ «Loca con su Tiguere»-ը հիմնված է եղել իր քրոջ և դաժան փողոցային տղայի հարաբերությունների վրա։ Հելերշթեյնը որոշում է կայացրել հօգուտ Վասկեսի և եկել է այն եզրակացության, որ երկու երգերը նման են կառուցվածքով և ռիթմով։ Քանի որ «Loca»-ի իսպանական տարբերակում Բելոն կատարում է բազմաթիվ դրվագներ, դատավորը որոշել է, որ դա նույնպես Վասկեսի երգից փոխառություն է։ Դատարանի որոշումից հետո «*SonyATV Latin*»-ը և «*Sony/ATV Discos*»-ը (ԱՄՆ-ում «Loca»-ի իսպանական տարբերակի դիստրիբյուտորները) «*Mayimba Music*»-ին պետք է վճարեին դատական գործընթացում Վասկեսի՝ երգի իրավունքների սեփականատիրոջ և հայցվորի կրած վնասների համար։

2015 թվականի օգոստոսի 10-ին գործը կարճվել է Հելերշթեյնի կողմից այն բանից հետո, երբ «Sony Music»-ն նոր ապացույցներ է ներկայացրել, որ Վասկեսը կեղծել է ձայներիզը, որն ավելի վաղ ներկայացրել էր դատարանում՝ ապացուցելու համար, որ երգն ի սկզբանե ձայնագրվել է նրա կողմից։ Հելերշթեյնը հայտարարել Է, որ «Sony Music»-ի ներկայացրած ապացույցները տվել են «որակյալ և ծանրակշիռ ապացույց», որ ձայներիզը կեղծ էր։

## Քննադատություն
«Loca» երգն իր թողարկումից հետո մեծամասամբ արժանացել է երաժշտական քննադատների դրական արձագանքներին։ «Billboard»-ի գրախոսներից մեկը գովաբանել է Շակիրային այն բանի համար, որ վերջինս ցուցադրել է իր երաժշտական անկանխատեսելի ընտրությունը՝ ստիպելով Դիզի Ռասկալին երգել մերենգի ռիթմի տակ, ինչը նրանք անվանել են «կտրուկ կոմբինացիա»։ «Digital Spy» պորտալի գրախոս Ռոբերտ Կոփսին նույնպես դրական արձագանք է տվել երգին և անվանել է այն «տարօրինակ, բայց շատ հաճելի»։ «Stanford Daily» պորտալի գրախոս Ջենիֆեր Շաֆերը Դիզի Ռասկալայի ռեփը դիտարկում է որպես երգի կուլմինացիոն մաս։ «The Boston Globe» թերթի խմբագիր Ջեյմս Ռիդը երգն անվանել է «մերենգիի անկրկնելի հիբրիդ», իսկ նրա իսպաներեն տարբերակը վերջինիս կարծիքով ալբոմի կարևորագույն երգն է։ Միշել Մորգանթը, որը նույնպես «The Boston Globe»-ից է, տպավորվել է երգի ինչպես անգլերեն, այնպես էլ իսպաներեն տարբերակի էֆեկտիվությունից, ինչը, ըստ նրա՝ «Շակիրայի լեզվից-լեզու անցում կատարելու մի քանի այլ փորձերի ժամանակ անհետացել է»։ Սակայն, «Վաշինգտոն Փոստ» թերթի խմբագիր Էլիսոն Ստյուարտը պնդում է, որ երգի երկու տարբերակների միջև եղել է «շատ մեծ ու զգալի տարբերություն»։

Սինգլի իսպանական տարբերակն առաջադրվել է «Billboard Music Awards 2011» մրցանակին «Լավագույն լատինոամերիկյան երգ» անվանակարգում։ Շակիրայի մյուս երկու «Gypsy» և «Waka Waka (This Time for Africa)» երգերը նույնպես առաջադրվել են այս մրցանակին և արդյունքում այն հանձնվել է «Waka Waka (This Time for Africa)» երգին։ Միևնույն տարում «Billboard Latin Music Awards»-ում երգի իսպաներեն տարբերակն առաջադրվել է «Լատինոամերիկյան տաք երգ» մրցանակին, բայց պարտվել է։ 2011 թվականին «Premios 40 Principales» մրցանակի հանձնման արարողության ժամանակ սինգլի իսպաներեն տարբերակն առաջադրվել է «Իսպաներեն լավագույն միջազգային երգ» () մրցանակին։ Այն նաև որպես «Ամենահիշվող մեղեդի» () և «Mi Ringtone» առաջադրվել է «Premios Juventud» մրցանակին, բայց երկու կատեգորիաներում էլ պարտվել է ամերիկացի ռեփեր Պիտբուլի «Bon, Bon» երգին։ Երգի անգլերեն տարբերակն առաջադրվել է 2011 թվականի Պարային երաժշտության 26-րդ ամենամյա միջազգային մրցանակին «Լավագույն լատինոամերիկյան երգ ռեգեթոն ոճում»։

## Առևտրային ցուցանիշներ
«Loca»-ի անգլերեն տարբերակն ունեցել է համաշխարհային առևտրային հաջողություն։ Ավստրիայի հիթ-շքերթում 17-րդ հորիզոնականում առաջնաելույթ ունենալուց հետո սինգլը հասել է երկրորդ հորիզոնականին և ընդհանուր առմամբ 20 շաբաթ մնացել հիթ-շքերթում։ Ավստրիայում սինգլն ավելի քան 15 000 օրինակ վաճառքի համար Ֆոնոգրամմա արտադրողների միջազգային ֆեդերացիայի (IFPI) կողմից հավաստագրվել է ոսկե կարգավիճակով։ Բելգիայի Վալոնիյա շրջանի ֆրանսալեզու տարածաշրջանում «Loca»-ն երկու շաբաթվա ընթացքում հասել է «Ultratop» հիթ-շքերթի առաջին հորիզոնականին և 26 շաբաթ զբաղեցրել այն։ «Loca»-ն դարձել է Շակիրայի չորրորդ սինգլը, որը Բելգիայում հասել է առաջին հորիզոնականին։ Բելգիական զվարճանքի ասոցիացիան (BEA) 10 000 օրինակ վաճառքի համար երգին հավաստագրել է ոսկե հավաստագրով։ «Loca»-ն չեխական «Airplay» հիթ-շքերթում յոթ շաբաթ անընդմեջ զբաղեցրել է առաջին հորիզոնականը։ Ֆրանսիայում երգն առաջնաելույթ է ունեցել սինգլների հիթ-շքերթի չորրորդ հորիզոնականում և հասել երկրորդ հորիզոնականին՝ ընդհանուր առմամբ 49 շաբաթ անցկացնելով այդ հիթ-շքերթում։ Բայց «Loca»-ին հաջողվել է նվաճել թվային երգերի ֆրանսիական հիթ-շքերթի առաջին հորիզոնականը։ 2010 թվականին «Loca»-ն 143 337 օրինակով դարձել է Ֆրանսիայում ամենաշատ վաճառվող ութերորդ սինգլը։ Հունգարիայում «Loca»-ի համար ամենաբարձր դիրքը չորրորդ հորիզոնականն է եղել ինչպես սինգլների հիթ-շքերթում, այնպես էլ պարային հիթ-շքերթում։ Երգը մտել է սինգլների իտալական թոփ 20-ի մեջ՝ դառնալով Շակիրայի առաջին սինգլը «Beautiful Liar»-ից հետո, որը ռեկորդ է գրանցել՝ վեց շաբաթ մնալով հիթ-շքերթի առաջին հորիզոնականում։ Իտալիայում 60 000 օրինակ վաճառքի համար «Loca»-ն Իտալական երաժշտության ձայնագրման արդյունաբերության ֆեդերացիայի (FIMI) կողմից հավաստագրվել է կրկնակի պլատինե կարգավիճակով։ ԱՄՆ-ում «Loca»-ն հասել է Billboard Hot 100 հիթ-շքերթի 32-րդ հորիզոնականին։ *[[Hot Dance Club Songs]]* հիթ-շքերթում այն դարձել է Շակիրայի առաջին սինգլը «*Did It Again*»-ից (2009) հետո, որը հասել է առաջին հորիզոնականին։

«Loca»-ի իսպաներեն տարբերակը Մեքսիկայում հասել է «Monitor Latino» հիթ-շքերթի երկրորդ հորիզոնականին և 120 000 օրինակ վաճառքի համար Մեքսիկական ֆոնոգրամ արտադրողների ասոցիացիայի (AMPROFON) կողմից հավաստագրվել կրկնակի պլատինե հավաստագրով։ «Loca»-ն զբաղեցրել է իսպանական սինգլների հիթ-շքերթի 10-րդ հորիզոնականը և 12 շաբաթվա ընթացքում զբաղեցրել առաջին հորիզոնականը։ Սինգլն այնտեղ մնացել է ընդհանուր առմամբ 47 շաբաթ 80 000 օրինակ վաճառքի համար «Productores de Música de España»-ի (PROMUSICAE) կողմից հավաստագրվել է կրկնակի պլատինե կարգավիճակով։ Երգն զբաղեցրել է շվեյցարական սինգլների հիթ-շքերթի 2-րդ հորիզոնականը և հասել է առաջին հորիզոնականին չորս շաբաթվա ընթացքում՝ այդ հիթ-շքերթում անցկացնելով 40 շաբաթ։ Շվեյցարիայում 30 000 օրինակ վաճառքի համար IFPI-ի կողմից հավաստագրվել է պլատինե կարգավիճակով։ Սինգլի իսպանական տարբերակը հաջող հիթ է դարձել ԱՄՆ-ի լատինամերիկյան հիթ-շքերթներում։ Այն հասել Է *Billboard Hot Latin Songs* հիթշքերթիի առաջին հորիզոնականին, ինչպես նաև նվաճել Է *[[Latin Pop Airplay]]*-ի և *Tropical Songs*-ի հիթ-շքերթների առաջին հորիզոնականները։ «Loca»-ն եղել է Շակիրայի տասնութերորդ սինգլը *Hot Latin Songs* հիթ-շքերթի թոփ 10-ում, ինչի շնորհիվ նա երրորդ տեղն Է զբաղեցրել ամենաշատ թվով սինգլների հիթ-շքերթներում թոփ 10 զբաղեցրած կին կատարողների վարկանիշում՝ Գլորիա Էստեֆանից և Անա Գաբրիելից հետ։

## Երաժշտական տեսահոլովակ
Երաժշտական տեսահոլովակը նկարահանվել է Բարսելոնայի (Իսպանիա) շովափերից ոչ հեռու 2010 թվականի օգոստոսին։ Որպես ռեժիսոր հանդես է եկել Ժաումե դե Լայգուանան, որն ավելի վաղ աշխատել էր Շակիրայի հետ «No» և «Gypsy» երգերի տեսահոլովակների վրա։ Երաժշտական տեսահոլովակը նկարահանվել է «պարտիզանական ոճով»՝ մեծ քանակությամբ դրվագներ նկարահանելու համար նախատեսված ձեռքի տեսախցիկների օգտագործմամբ։ Շակիրան պատմել է տեսահոլովակի մասին ու նշել․ «Ես որոշել էի պարզապես անել հանպատրաստից ինչ-որ բան և լինել այնպիսին, ինչպիսին կամ, լինել ազատ և չկաշկանդվել դրանից, որովհետև այս երգը հենց այդ մասին է»։ Երաժշտական տեսահոլովակը թողարկվել է 2010 թվականի սեպտեմբերի 29-ին։ Երգի անգլերեն և իսպաներեն տարբերակներն առանձին-առանձին թողարկվել «iTunes»-ում․ մեկը՝ 2010 թվականի հոկտեմբերի 11-ին, իսկ մյուսը՝ հոկտեմբերի 13-ին։

Տեսահոլովակը սկսվում է այն դրվագով, որտեղ Շակիրան անվաչմուշկ է վարում իր երկրպագուների մեծ բանակի հետ միասին, որոնք շրջապատել են նրան։ Ամբողջ քաղաքով շրջելուց հետո, ներառյալ նաև պարային մի շարք դրվագներ, նա հրապարակայնորեն փոխում է իր հագուստը և միանում է մոտոցիկլիստների պատահական խմբի։ Հետո նա սկսում է պարել և թռնում է Պլա-դե-Պալաու հրապարակի ցայտաղբյուրի մեջ։ Հաջորդ տան ժամանակ նա սկսում է պորտապար պարել ծովափի մի տղամարդու հետ, իսկ տեսահոլովակի ավարտին մոտ նա սուզվում է ծովն իր բազմաթիվ երկրպագուների հետ և զվարճանում է։ Դիզի Ռասկալը նույնպես հայտնվել է տեսահոլովակում երգի իր հատվածի ժամանակ։

«Billboard»-ի աշխատակից Ուոլտեր Ֆրեյզերը տեսահոլովակին և Շակիրայի խելահեղությանը դրական գնահատական է տվել։ «MTV»-ի Ջեյմս Մոնտգոմերին տեսահոլովակին տվել է շատ պոզիտիվ արձագանք՝ անվանելով այն «հազվագյուտ տեսահոլովակ», որը հիանալիորեն լրացնում է երգը։ «Loca» երգի երաժշտական տեսահոլովակն առաջադրվել է 2011 թվականի 12-րդ «Latin Grammy Awards» մրցանակին «Լավագույն կարճամետրաժ երաժշտական տեսահոլովակ» անվանակարգում, բայց պարտվել է Calle 13 խմբի «Calma Pueblo» երգին։ 2001 թվականի «Premios Nuestra Tierra» մրցանակի հանձնման արարողության ժամանակ տեսահոլովակը ստացել է «Կոլումբիացի երգչի լավագույն երաժշտական տեսահոլովակ» () մրցանակը։ Այն նաև առաջադրվել է «Premios Juventud» մրցանակին «Իմ սիրելի տեսահոլովակը» () անվանակարգում։ Տեսահոլովակը հայտնի է դարձել YouTube տեսակայքում և արժանացել է «Vevo» տեսակայքի «Vevo Certified» մրցանակին՝ որպես 100 միլիոնից ավել դիտում ունեցող։

## Կենդանի կատարում
[thumb|left|[Շակիրան, որը կատարում է «Loca» երգը Պունտա դել Էստեում (Ուրուգվայ), իր «The Sun Comes Out World Tour» համաշխարհային շրջագայության ժամանակ]]
Շակիրան առաջին անգամ «Loca» երգն անգլերեն տարբերակով կատարել է 2010 թվականի սեպտեմբերի 23-ին «Late Show with David Letterman» հեռուստածրագրում։ Շակիրան նաև հայտնվել է «Lopez Tonight» հեռուստաշոուում, որտեղ խոսել է երգի մասին և նրա հաղորդավար Ջորջ Լոպեսին սովորեցրել է տեսահոլովակի պարային քայլերից։ Երգը կատարել է նաև ամերիկյան «Dancing With the Stars»-ում հոկտեմբերի 19-ին՝ ալբոմի թողարկման օրը։ Նույն թվականի նոյեմբերի 9-ին այն կատարել է նաև «The X-Factor» մրցույթի գերմանական տարբերակի եզրափակչում։

Այս երգը Շակիրան առաջին անգամ կատարել է Դիզի Ռասկալի հետ նոյեմբերի 7-ին «MTV Europe Music Awards 2010» արարողության ժամանակ։ *MTV*-ից Գաբի Գրեգն այս ելույթը գնահատել է որպես արարողության ժամանակ լավագույնը՝ գովաբանելով Շակիրայի պարային շարժումներն ու նշելով, որ «նա իրականում հնչում է նույնքան կենդանի, որքան ձայնագրությունում»։ «Billboard»-ի Ջիլիան Մեյփսը սա ներառել է իր ««MTV European Music Awards 2010»-ից պարտադիր դիտելու 5 դրվագները» ցուցակում։ Շակիրան երգի իսպաներեն տարբերակը կատարել է Լատինական մրցանակաբաշխության 12-րդ հանդեսի ժամանակ՝ ուղիղ եթերում։ «Loca»-ն ներառվել է նրա «The Sun Comes Out World Tour» համաշխարհային շրջագայության երգացանկում, որն անցկացվել է 2010-2011 թվականներին։ Ներկայացման ժամանակ Շակիրան հագած է եղել ընձառյուծի պուտերով նեոնային տաբատ և կատարել է պարային ծրագիր «խրթին և քաղաքային խորեոգրաֆիայից»։ 2010 թվականի հոկտեմբերի 25-ին Շակիրան համերգից հետո հեռանում էր Կալիֆորնիայի *Honda Centre* կայանատեղիից, բայց դուրս է գալիս իր լիմուզինից և ավտոմեքենայի վրա երկու պարողների հետ կատարում «Loca» երգը։

## Չարտեր

### Շաբաթական չարտեր

### Տարեկան չարտեր

## Հավաստագրեր

## Թողարկման պատմություն

## Ծանոթագրություններ

## Արտաքին հղումներ
* 

Կատեգորիա:Շակիրայի երգեր